V: Beheer van Lippia javanica (Beukesbossie)
Ons weiding is besig om oorgeneem te word deur 'n bossie wat as 'n kruieplant bekend staan. Sy botaniese naam is Lippia javanica, maar hy is ook bekend as Lemon bush, Fever tree, Koorsbossie, Lemoenbossie & Beukesbossie. Op die internet kry ek net al sy voordele en waarvoor dit medisinaal gebruik kan word. Niemand kan egter help met hoe dit uitgeroei kan word nie. Dit blyk boonop droogtebestand te wees. Nie die beeste of skape vreet dit nie. Van die buurplase het al gif prober, maar dit was nie baie suksesvol nie. Het u dalk enige raad van iets wat ons kan probeer? Die plaas is buite Polokwane, Limpopo.
Daar is dele grond waar die bossies op mekaar en aaneen staan met geen gras / weiding tussen in nie. Ons probeer maar met hande-arbeid om stuk-stuk die bossies uit te kap, maar dit vat baie lank en kos ook baie. As daar dalk gif is wat nie skadelik is vir beeste, skape en voëls nie? Of is dit maar die beste om dit uit te kap? Daar is ook skielik baie Satansbos. Ons het eerste aandag daaraan gegee en meeste daarvan is nou uitgeroei, hoop ek.
Deur: .26 Julie 2019 2593 keer gelees
Die Lippia javanica kan met Garlon 480EC (L4916, bevat triclopyr) behandel word. Meng 50 ml per 10 liter water en voeg 50 ml minerale olie as benatter by.
Dien dan met loofbespuiting toe. Die reaksie is aanvanklik stadig maar dit maak die hele struik effektief dood.
Direkteur van die Griffon-gifinligtingsentrum